Allister gaps Stormers se Kobus | Netwerk24
Allister gaps Stormers se Kobus
Deur Hendrik Cronjé 02 Junie 2019 06:00
Die Westelike Provinsie toon wel vanjaar ’n gesonde wins wat die behoud van sy topspelers betref, maar ongelukkig gaan die naam van die losvoorspeler Kobus van Dyk aan die franchise se verlieskant ingeskryf word.
Kobus van DykFoto: Gallo Images
Hy gaan hom saam met sy spanmaat SP Marais by die voormalige Springbok-afrigter Allister Coetzee se Japanse klubspan, Canon Eagles, aansluit.
Hulle en die Springbok-senter van die Bulle, Jesse Kriel, tel onder Coetzee se vernaamste aanwinste.
Die vooruitsig van meer speelkans in Japan is waarskynlik ’n belangrike rede vir Van Dyk se besluit. Losvoorspelers soos Siya Kolisi, Pieter-Steph du Toit, Cobus Wiese, Juarno Augustus en Jaco Coetzee se besluit om nog minstens volgende jaar hul rugby in die Kaap te speel, gee die Stormers ’n bemoedigende balansstaat met die oog op 2020.
Die 24-jarige Van Dyk sou dié balansstaat onder oë gehad het en weet nóg losvoorspelers soos Sikhumbuzo Notshe, Johan du Toit, Ernst van Rhyn en Marno Redelinghuys loop in die Kaap rond.
Steven Kitshoff, Bongi Mbonambi, Wilco Louw, Frans Malherbe, JD Schickerling, Chris van Zyl, Salmaan Moerat, Dan du Plessis, Sergeal Petersen en Ruhan Nel is van die ander WP-spelers wat besluit het om in die Kaap aan te bly.
Van Dyk, Marais, Eben Etzebeth (Toulon), Damian de Allende (Panasonic Wild Knights) en EW Viljoen (Leicester Tigers) is egter almal op pad na nuwe horisonne.
Daar is ook nog onsekerheid oor Dillyn Leyds se toekoms, terwyl Damian Willemse nog nie ’n ooreenkoms met die WP kon bereik nie.
Meer oor: Westelike Provinsie | Canon Eagles | Allister Coetzee | Sp Marais | Jesse Kriel